ΓΡΑΠΤΗ ΕΡΩΤΗΣΗ P-3341/02

υποβολή: Carlos Bautista Ojeda (Verts/ALE) προς την Επιτροπή

(19 Νοεμβρίου 2002)

Θέμα: Καθυστέρηση καταβολής των αποζημιώσεων στους αλιείς της Ανδαλουσίας

Μετά την μη ανανέωση της αλιευτικής συμφωνίας ΕΕ-Μαρόκου το 1999, η ΕΕ απεφάσισε, βάσει του Κανονισμού (ΕΚ) αριθ. 2561/2001(1) του Συμβουλίου της 17ης Δεκεμβρίου 2001, για την προώθηση της μετατροπής των αλιευτικών σκαφών και τον επαγγελματικό αναπροσανατολισμό των αλιέων που εξηρτώντο μέχρι το 1999 από την αλιευτική συμφωνία με το Μαρόκο, να χορηγήσει ενισχύσεις στους αλιείς που ζημιώθηκαν από την μη ανανέωση της συμφωνίας.

Σήμερα, εκατοντάδες αλιείς και πλοιοκτήτες έχουν προβεί στην διάλυση των σκαφών τους ή έχουν την άδεια να το πράξουν, χωρίς όμως να έχουν εισπράξει τα συμπεφωνημένα 12 000 ευρώ. Οι οικογένειες αυτές είχαν μέχρι σήμερα ως μοναδική πηγή εισοδήματος το επίδομα ανεργίας, το οποίο, μετά παρέλευση 6 μηνών, θα σταματήσουν να εισπράττουν τον Δεκέμβριο του τρέχοντος έτους. Δεδομένων των δυσχερειών επαγγελματικού αναπροσανατολισμού στον τομέα της αλιείας και τουψηλού ποσοστού ανεργίας στην Ανδαλουσία, μία από τις περιφέρειες της Ευρώπης με τον μεγαλύτερο δείκτη ανεργίας, έχει δημιουργηθεί ένα κλίμα αβεβαιότητας και μεγάλης ανησυχίας στις πληγείσες παράκτιες περιοχές.

Γνωρίζει η Επιτροπή ότι έχει καθυστερήσει η καταβολή των ενισχύσεων στους αλιείς της Ανδαλουσίας· Μπορεί να αναφέρει η Επιτροπή την διαδικασία που ακολουθήθηκε για την καταβολή των ενισχύσεων αυτών καθώς και ποια είναι η αρμόδια αρχή για την καταβολή τους στην περίπτωση της Αυτόνομης Κοινότητας της Ανδαλουσίας·

Η Ευρωπαϊκή Επιτροπή, ως αρμόδια για την εκτέλεση του Προϋπολογισμού, ποιους μηχανισμούς ελέγχου διαθέτει για την αξιολόγηση της δραστηριότητας των αρμόδιων εθνικών και περιφερειακών αρχών· Σε περίπτωση που ο εν λόγω έλεγχος ολοκληρωθεί και αποδειχθούν παρατυπίες ως προς την ανωτέρω κατάσταση, ποιες κυρώσεις σκοπεύει να επιβάλει η Επιτροπή·

(1) ΕΕ L 344 της 28.12.2001, σελ. 17.

Απάντηση του κ. Fischler εξ ονόματος της Επιτροπής

(6 Δεκεμβρίου 2002)

Η Επιτροπή πληροφορεί το Αξιότιμο Μέλος του Κοινοβουλίου ότι ο κανονισμός (ΕΚ) αριθ. 2561/2001 του Συμβουλίου της 17ης Δεκεμβρίου 2001 για την προώθηση της μετατροπής των σκαφών και των αλιέων οι οποίοι εξαρτώντο από την αλιευτική συμφωνία με το Μαρόκο παραπέμπει στις διατάξεις εφαρμογής του κανονισμού (ΕΚ) αριθ. 2792/99 του Συμβουλίου της 17ης Δεκεμβρίου 1999 για τον καθορισμό των λεπτομερειών και των όρων των διαρθρωτικών ενεργειών της Κοινότητας στον τομέα της αλιείας(1).

Σύμφωνα με τις διατάξεις του κανονισμού (ΕΚ) αριθ. 2561/2001, οι αρμόδιες αρχές που έχουν οριστεί από τα κράτη μέλη, είναι αρμόδιες να προβλέψουν, σύμφωνα με τις διατάξεις του κανονισμού (ΕΟΚ) αριθ. 1263/1999(2) και του κανονισμού (ΕΚ) αριθ. 2792/99(3), τα κατάλληλα μέτρα για την επιλογή των σχεδίων και τη χορήγηση της κοινοτικής συνδρομής στα σχέδια αυτά.

Στις αρχές του 2002, η Επιτροπή κατέβαλε προκαταβολή 37 περίπου εκατ. ευρώ και συμφώνησε με τις ισπανικές αρχές την τακτική επανεξέταση της εφαρμογής του μέτρου.

Δυνάμει του άρθρου 87 της συνθήκης ΕΚ, οι ισπανικές αρχέςπέβαλαν στην Επιτροπή για έγκριση τα καθεστώτα κρατικής ενίσχυσης που προβλέπουν την εθνική συγχρηματοδότηση της κοινοτικής ενίσχυσης. Τα καθεστώτα αυτά εγκρίθηκαν κατά τη διάρκεια του Ιουλίου 2002 και, από τη στιγμή εκείνη, οι ισπανικές αρχές άρχισαν να εκδίδουν κατάλληλες αποφάσεις για τηνποβολή και έγκριση σχεδίων που συγχρηματοδοτούνται στο πλαίσιο της ειδικής δράσης για το Μαρόκο που θεσπίστηκε από τον εν λόγω κανονισμό.

Η Επιτροπή θα εξετάσει την κατάσταση με τις ισπανικές αρχές κατά την προσεχή σύσκεψη της επιτροπής παρακολούθησης που θα λάβει χώρα στις 11 Δεκεμβρίου 2002. Αποστολή της Επιτροπής στις σχετικές περιοχές θα οργανωθεί μετά τη σύσκεψη αυτή.

(1) ΕΕ L 337 της 30.12.1999.

(2) Κανονισμός (ΕΚ) αριθ. 1263/1999 του Συμβουλίου της 21ης Ιουνίου 1999 σχετικά με Χρηματοδοτικό Μέσο Προσανατολισμού της Αλιείας, ΕΕ L 161 της 26.6.1999.

(3) Κανονισμός (ΕΚ) αριθ. 2792/1999 του Συμβουλίου της 17ης Δεκεμβρίου 1999 για τον καθορισμό των λεπτομερειών και των όρων των διαρθρωτικών ενεργειών της Κοινότητας στον τομέα της αλιείας, ΕΕ L 337 της 30.12.1999.